Brian Mikkelsen (KF), 2000-03-03:
Nu synes jeg, at det først er vigtigt at takke for en god debat, som jo har ramt ned i problemets kerne, at vi står med en situation på hele skoleområdet, hvor der er en meget stor forskel på den refusion, der bliver givet til private skolers SFO og offentlige skolers SFO.
Det er jo relativt ubestrideligt. Jeg synes også, det er vigtigt at konstatere, at der er velvilje i hele Folketinget til at sikre, at private skoler får nogle fornuftige vilkår, og at man også får mulighed for at have en fornuftig SFO-ordning på de private skoler.
For os har det været afgørende som forslagsstillere, at man sikrer de 13 pct. af de danske børn, der går i private skoler, nogle fornuftige vilkår, og også sikrer, at man som almindelige forældre selv har den valgmulighed, om man vil sende dem i folkeskolen, som undertegnede eksempelvis gør, eller om man vil sende dem i privatskoler.
En hel banal sammenligning gør, at det for mange er uoverskueligt økonomisk at sende deres børn i privatskole, fordi SFO-udgifterne kan eksplodere.
Og der er det jo altså væsentligt at holde sig for øje, hvad det er for et samfund, vi lever i i dag. I år 2000 er situationen den, at de fleste forældre begge arbejder ude.
Det vil sige, at man må regne med, at børnene ikke bare kan gå hjem, når de får fri fra skole kl. 12-, 1-, 2-stykker, men at de må blive på skolen og deltage i SFO-ordningen.
Så langt så godt
Det tilbud skal de private skoler selvfølgelig også kunne levere, og det er meget, meget forskelligt.
Men hvis man vil sikre, at der også er ligestilling på området for de private skoler - og det har jo været Folketingets partiers intention med de refusionsregler, der er i det hele taget - så bør der også gælde det samme for de private skoler.
Hvis vi ser på tallene, kan man jo se, at de private skolers SFO i snit kun får ca. 35 pct. i kompensation i forhold til offentlige skoler, og det er selvfølgelig alt for lidt.
Nu er der så heldigvis nogle kommuner, for øvrigt også socialdemokratiske, bl.a. en meget stor en på Fyn, nemlig Odense, som har valgt at ligestille privatskolers SFO med offentlige skolers SFO.
Den mulighed har man jo så og kan så også selv finansiere.
Det er der kun 10 kommuner, der har valgt, ud af de 275 kommuner, vi har i Danmark.
Det her forslag lægger jo så op til, at der bliver en reel ligestilling.
Når vi så kigger på de tilkendegivelser, der har været, har modstanderne af forslagene jo hovedsageligt anført økonomiske argumenter.
Økonomiske argumenter, når vi taler om et så vigtigt princip, som at man har mulighed for at sende sine børn i privatskoler og også kunne deltage i en SFO-ordning bagefter.
Denne økonomiske diskussion er jo altid interessant, og alle partier kan jo altid sige, at de kan finansiere det og skaffe pengene til det.
Sådan er det jo for ansvarlige partier, det bør det i hvert fald forhåbentlig være.
Og der kan så opstå en diskussion om den prioritering.
Men det, en sådan diskussion bør handle om, når man diskuterer et beslutningsforslag, er jo, om man skal have en ligestilling, eller om man ikke skal have en ligestilling.
Det skal jo ikke handle om, om pengene skal tages fra helikoptere til Mozambique eller ej, som en ordfører var inde på, men handle om, om man er enig i den intention eller ej.
Så kommer processen med hensyn til finansiering bagefter.
Og der må jeg jo så konstatere, at de fleste af Folketingets partier er enige i intentionen, men at man af forskellige årsager, i hvert fald for nogle partiers vedkommende, ikke er enig i, at man skal støtte vores beslutningsforslag.
Jeg starter med den socialdemokratiske ordfører, fru Ingrid Rasmussen, som spørger, om Det Konservative Folkeparti er enig i, at de penge ellers ville være gået til undervisning.
Til det kan jeg kun sige, at vi vil godt være med til at skaffe nogle ressourcer til undervisningsområdet.
Vi har sådan set de sidste tre år i vores finanslovforslag foreslået mange penge ekstra til hele uddannelsesområdet, fordi vi mener, at uddannelsesområdet er forsømt og trænger til en kraftig vitaminindsprøjtning.
Hvad så med de krav, der skal stilles?
Det var Enhedslistens ordfører fornuftigvis også inde på.
Det er klart, at hvis der kommer en 100 pct. ligestilling, bør man jo selvfølgelig også kunne stille nogle krav til et arbejdsmiljø, til hvad det er for nogle forhold, der er. Men det her forslag handler jo ikke om - og det er også henvendt til Frihed 2000's ordfører hr. Tom Behnke - at man automatisk skal placere alle privatskolerne på de offentlige skolers niveau.
Det handler jo også om, at man kan prioritere, som Frihed 2000's ordfører var inde på, så man kan stille nogle andre krav, også til de offentlige skolers SFO, så man kan nærme sig hinanden mere.
Det kan så også godt betyde, at de offentlige skolers SFO skal lidt ned i normering og lidt ned i de beløb, de får, så der bare kommer en ligestilling.
Det er det, hele princippet handler om.
CD's ordførers holdning var også meget bombastisk.
Det er nu ikke den holdning, vi har i mit parti. SF's ordfører, fru Anne Baastrup, var enig i intentionerne om, at de private skolers SFO skulle have nogle bedre vilkår, men er altså ikke enig i, at man bare kunne stille forslaget uden at anvise en finansiering.
Jeg vil ikke lægge skjul på, at vi opfatter det som en stor bortforklaring og en stor undskyldning for, at man ikke tør gå til biddet her og komme med på et forslag, som ville skabe nogle fornuftige vilkår.
Så vil jeg i hvert fald garantere fra Folketingets talerstol, at man selvfølgelig godt kunne finde en fornuftig finansiering. Vi ville da også være villige til det, hvis det var det, der skulle til, for at slække på kravet om den 100 pct. finansiering.
Alle resultater, der trækker i den rigtige retning, synes vi er fornuftige på det her område.
Så alt i alt synes jeg, at vi har haft en god debat.
Den har været med til at ruske op i tingene.
Jeg synes for øvrigt, der var mange positive tilkendegivelser fra et flertal af Folketingets partier, også fra Enhedslistens ordfører, som kom med et fornuftigt indspark til debatten her, om at vi skal have forbedret forholdene for de private skolers SFO, og hvis det så bliver konklusionen og resultatet af det her, så har det jo været en fantastisk god debat, som forslagsstillerne har været meget glade for.